钦定古今图书集成/明伦汇编/官常典/第534卷 > 傅友德
## 钦定古今图书集成/明伦汇编/官常典/第534卷 > 傅友德

按《明外史》本传：“友德，其先宿州人，后徙砀山。元末，从
大盗李喜之入蜀。喜之败，从明玉珍。玉珍不能用，走
武昌，从陈友谅为别将，无所知名。太祖攻江州，至小
孤山，友德率众降。帝奇之，用为将。从援安丰，略庐州
还，从击友谅于鄱阳湖，轻舟挫其前锋，被数创，战益
力，复与诸将邀击于泾江口。既歼友谅，从征武昌城”
东南高冠山，下瞰城中，诸将相顾莫敢登。友德率数
百人一鼓夺之，流矢中颊，复洞胁不为沮。武昌平，授
雄武卫指挥使。从徐达拔庐州。别将克夷陵、衡州、襄
阳。攻安陆，被九创，破擒其将任亮。从徐达下淮东，破
张士诚援兵于马骡港，获战艘千。复大破元将竹贞
于安丰，同陆聚守徐州。扩廓遣将李二来攻，兵寡，度
不敌，遂坚壁诇其出掠，以二千人溯河至吕梁，登陆
击之，刺其骁将韩乙，敌败去。度且复至，亟还城，开门
而阵于野，卧戈以待，约闻鼓声则起。二果至，鸣鼓，士
跃起搏战，破擒二。进江淮行省参知政事。从大将军
达北征，破沂州，下青州。元丞相《也速》来援，以轻骑诱
敌入伏，奋击败走之。遂取莱阳、东昌。明年从定汴、洛，
收诸山寨。渡河取卫辉、彰德。至临清，获元将为向道，
取德、沧州。既克元都，侦逻古北隘口，守卢沟桥。略大
同，还下保定、真定。从攻山西，克太原。扩廓自保安来
援，万骑突至。友德以五十骑冲却之，因夜袭其营，扩
廓仓卒遁去。追至天门关，获其士马万计。复败贺宗
哲于石州，败脱列伯于宣府。从攻张思道，下巩昌、临
洮。会大将军团庆阳，以偏师驻灵州，遏其援兵，遂克
庆阳。还，赐白金、文绮。又从大将军𢭏定西，大破扩廓。
移兵伐蜀，领前锋出一百八渡，夺略阳关，遂入沔。分
兵自连云栈合攻汉中，克之，还军西安。蜀将吴友仁
寇汉中，友德以三千骑救之，径黑龙江，攻斗山寨。令
军中人持十炬燃于山上，蜀兵惊遁。洪武三年冬，授
开国辅运推诚宣力武臣、荣禄大夫、柱国，同知大都
督府事，封颍川侯，食禄千五百石，予世券。未几，充征
卤前将军，与征西将军汤和分道伐蜀。和率廖永忠
等以舟师攻瞿塘，友德率顾时等以步骑出秦陇。太
祖谕友德曰：“蜀人闻我西伐，必悉精锐，东守瞿塘，北
阻金牛以抗。若出不意，直𢭏阶、文，门户既隳，腹心自
溃。兵贵神速，患不勇耳。”友德疾驰至陕，集诸军，扬声
出金牛，而潜引兵趋陈仓，攀援岩谷，昼夜行，抵阶州，
败蜀将丁世珍，克其城。蜀人断白龙江桥，友德修桥
以渡，破五里关，遂拔文州，渡白水江，趋绵州，至汉江，
水涨不得渡，伐山造战舰，欲以军声通瞿塘。乃削木
为牌数千，书“克阶、文、绵日月”，投汉水顺流下。蜀守者
见之皆解体。初，蜀人闻大军西伐，丞相戴寿等果悉
众守瞿塘。及闻友德破阶、文，𢭏江油，始分兵援汉州，
以保成都。未至，友德已破其守将向大亨于城下，谓
将士曰：“蜀人破胆，援兵至，无能为也。”迎击寿等，大败
之，遂拔汉州，进围成都。寿等以象战，友德令强弩火
器冲之，身中流矢不退。将士殊死战，象反走，躙藉死
者甚众。寿等闻其主明昇已降，乃籍府库仓廪，面缚
诣军门。成都平，分兵徇州邑未下者，克保宁，执吴友
仁送京师，蜀地悉定。友德之攻汉州也，汤和尚顿军
大溪口，既得木牌于江流，乃进师。而戴寿等撤其精
兵西救汉州，留老弱守瞿塘。故永忠等得乘胜𢭏重
庆，缚明昇。于是太祖制平西蜀，文盛称友德功为诸
将第一。师还，受上赏。五年副征西将军冯胜征沙漠，
败失剌罕于西凉。至永昌，败朵儿只巴，获马牛羊十
馀万。略甘肃，射杀平章不花，降太尉琐纳儿等。至瓜、
沙州，获金银印及杂畜二万而还。是时，师出三道，独
友德全胜。以主将胜，坐小法，赏不行。明年复出雁门
为前锋，获平章邓孛罗帖木儿。还镇北平，陈便宜五
事，皆从之。召还，从太子讲武于荆山，益岁禄千石。九
年副中山侯和破擒伯颜帖木儿于延安，降其众。帝
将征云南，命友德巡行川蜀、雅、播之境，修城郭，缮关
梁，因兵威降金，筑普定诸山寨。十四年，副大将军达
出塞讨乃儿不花，渡北黄河，袭灰山，斩获甚众。其年
秋，充征南将军，率左副将军蓝玉、右副将军沐英将
步骑三十万讨云南。至湖广，分遣都督胡海洋等将
兵五万，由永宁趋乌撒，而自率大军由辰、沅趋贵州，
克普定、普安，降诸苗蛮。进攻曲靖，大战白石江，擒元
平章达里麻。遂击乌撒，循格孤山而南，以通永宁之
兵。遣两将军趋云南，梁王把匝剌瓦尔密走死友德
城乌撒群蛮来争，奋击破之，得七星关，以通毕节。又
克可渡河，降东川、乌蒙、芒部诸蛮。乌撒诸蛮复叛，讨之，斩首三万馀级，获牛马十馀万。霭翠、宋钦皆降，蛮
地悉平。进封颍国公，食禄三千石，予世券。十九年，东
川蛮叛。复为征南将军，率师讨之，破越州叛酋阿资，
平平越诸叛苗。还，练兵北平，从燕王出古北口。副大
将军冯胜袭纳哈出于金山，降其众。二十一年再讨
曲靖、普安。二十三年征沙漠，擒乃儿不花。还驻开平，
复征宁夏。明年征哈者舍利。追元辽王。军行，遽令班
师。敌不设备，因潜师深入，至黑岭、寒山，大破敌众而
还。再出练兵山、陕，总屯田事，命兼太子太师，寻遣还
乡。友德喑𫫇跳荡，身冒百死。自偏裨至大将，每战必
先士卒，虽被创，战益力，以故所至立功。帝屡敕奖劳。
子忠。